Posted byappeltjie 25th Jul 2020 2nd Apr 2022 Posted inUncategorized
Die towerinne twitter en gons. Hulle sug en bespiegel en gryp na die glasies met alkoholiese medisyne vir die hart. Hul nuuskierigheid is geprikkel. Wat is die storie van Musika en Neef? Die wonder draal soos 'n onafgehandelde saak in die lug. Sal die Vlieënde Virusvlugtende Towertent dalk tot hul redding kan kom? Miskien nie, want laas toe hy op Musika se roepstem geantwoord het, was hy vir 'n paar dae nie homself nie. Dalk jammer omdat hy nie eers die saak met hulle bespreek het voor hy gereageer het nie? Hy was daarna baie inskiklik en het sy bes probeer om die volgende toer so glad en aangenaam moontlik te maak.
Kameeltjie, die ewige romantikus, kom met die perfekte voorstel. Waarom klim ons nie in die tent en gaan soek vir Musika nie? Die VVVTT het haar mos op- en afgelaai. Hy sal weet waar om haar te kry? Na nog 'n ronde hartsmedisyne, nie-alkoholies hierdie keer want die regte voorraad moet hou as gevolg van die inperkingsmaatreëls, sien die ander ook die voordeel hiervan in. Nou moet die VVVTT net saamwerk. Dan kan hulle mos self die verhaal voor hulle sien afspeel? Toortsie storm soos gewoonlik vervaard en vrolik die vertrek binne met haar nuutste peuselgoed in die hand. Sy weet net waar om te begin. Op die grootword dorp. Wie gaan verantwoordelikheid neem vir die VVVTT? Die Muntstuk vlieg in die lug op, beland beslis in Perdebytjie se hand. Onwillekeurig vou haar hand toe en druk sy op die koningin se kroon.
Die VVVTT glip seepglad weg na die eerste bestemming. Maar tot almal se verbasing is dit nie die Appeldorp nie. Die towerinne beland 15 jaar in die verlede in 'n huis op die hoek naby die see waar 'n klein dogtertjie warm in haar bedjie sit en bid. "Asseblief Liewe Jesus, stuur vir my mamma weer 'n man sodat sy weer 'n maatjie kan hê." Awwwwwww, fluister-echo dit deur die tent. Langs haar sit 'n 35-jarige Musika op die bed. Die verlange na 'n lewensmaat begin weer broei soos 'n klein voëltjie-eier in haar hart. Wat om te doen? Sy klop aan by vriende vir raad. Stel 'n voorskriftelike 10-punt lys op en stuur dit hemel toe, profeteer die Charismatika. Die Allerhoogste hou daarvan as jy weet wat jy wil hê. Put it out there in the universe, prewel die New Age masseuse. Mother Earth will hear and grant you your wish. Alles sal op die regte tyd gebeur, verklaar die konserwatiewe gereformeerde predikant met 'n vaderlike klop op die skouer.
Die towerinne begin hewig debatteer oor hierdie uiteenlopende idees. Maar Perdebytjie reken hier sal hulle niks verder kry nie. Sy streel die muntstuk saggies en fluister vir die VVVTT om die volgende inloerplek te soek. Groot is die verbasing toe hulle tot stilstand kom, 20 jaar later, bokant…….. Dis Neef, verklaar Toortsie. Die oë rek. 'n Paar harte slaan 'n klopslag oor. 'n Ander hyg na asem. Voor hulle staan hy, breedgeskouer, 6 voet 2. In sy sokkies. Manlik en regop langs sy 4X4. Gaan hulle sowaar nou sy storie ook kry?
As oujongkêrel het Neef vele omswerwinge gehad, gehiernatoe en daarnatoe, ongehinderd op sy eie tot hy besluit het om sy aftreejare in die lieflike Groenland te slyt. Hy gaan soek versterking en gemeenskap in die groot wit kerk. Dis tyd vir die kerssangdiens, 'n geestelike en magiese tyd van die jaar. Eers hoor hy dit net – die strelende kersmusiek wat die mooi gebou vul. Hy soek die een wat die note optoor, die een wie se musiek sy siel vul met hemelse vrede. In die flikkering van die kersliggies sien hy haar, en sy oujongkêrelwese weet ……. dis sy, Die Een. Saam met haar wil hy oud word. Maar haar naam is 'n misterie en na die tyd verdwyn sy in die mensegewoel. Neef was nog altyd 'n man met 'n plan en as jy kan praat, kan jy soek en vind. Hy vra 'n subtiele vragie hier, gooi 'n onskuldige woordjie daar, en siedaar SY het 'n naam. Musika. Klink net so verleidelik soos haar musiek. Neef speur en hy soek en hy beplan en uiteindelik hoor hy haar stem oor die selfoon. Sag, net soos sy. Steak eet? vra die man. Wat van vis? streel haar stem terug. Net solank hy haar aan die ander kant van 'n tafel kan kry, stem hy in.
En so kry Appeltjie toe haar maatjie soos die dogtertjie baie jare gelede gevra het, swymel die vrou in elke towerin. Die VVVTT wag ongeduldig dat iemand hom opdrag gee om te skuif na die volgende toneel, maar Kameeltjie en Toortsie keer. Soms is genoeg net genoeg. Sekere dinge moet privaat bly. Perdebytjie en Una stem saam, neem beheer oor die muntstuk en die tent en hulle keer terug huis toe. Vanaand is romanse by die huis ook op hulle spyskaart.
13 thoughts on "MUSIKA EN NEEF"
Hoendervleismooi! Ek hoop ons hoor nog! 😁👏🏻👏🏻👏🏻
25th Jul 2020 at 10:10 am
Neef noem nogal dat mense nog en nog sal wil hoor. Hoe ver kan 'n mens jou storie rek totdat die werklikheid opraak? Hy sal verbaas wees.
25th Jul 2020 at 10:33 am
Dis juis DAN wat dit lekker raak en jy jou verbeelding begin inspan. Jy skryf regtig mooi.
25th Jul 2020 at 9:49 am
Weereens pragtig geskryf. Hoop die storie eindig met "and they lived happily ever after!!"
25th Jul 2020 at 10:09 am
Musica hoop vir seker ook so
Dis so mooi en romanties! Ons wil nog hoor, Appeltjie.
25th Jul 2020 at 12:27 pm
Pragtig geskryf, Appeltjie. Ek is baie bly ek is saam met jou op dierdie romantiese tog, gaan sit en wag om te sien en te hoor wat gebeur. Ek is defnitief die mees on-romantiese een tussen die Towerinne, so beskou dit as ñ groot kompliment van my af as ek nog wil weet.
27th Jul 2020 at 4:54 pm
Dankie Una. Julle almal se kommentaar verwonder my nog steeds. Musika en Neef moet nou gaan vakansie hou. Dis stadig in wording.
26th Jul 2020 at 1:11 am
5th Aug 2020 at 1:54 pm
Ek lees nou eers, weet nie waarom ek dit misgeloop het nie. Pragtig, Appeltjie.
Dis geskryf nadat Neef opslae gemaak het in Musika se kleintyd storie. Volgende gaan hulle op vakansie en ek probeer dit kort hou, maar dit gaan 'n deel 3 kos om klaar te maak en hul storie af te sluit.